P6_TA(2005)0242

Pressivabadus Alžeerias

Euroopa Parlamendi resolutsioon ajakirjandusvabaduse kohta Alžeerias

Euroopa Parlament,

- võttes arvesse 21. aprillil 2002. aastal Euroopa Liidu Vahemere piirkonna ja Alžeeria vahel allkirjastatud assotsiatsioonilepingut;

- võttes arvesse ÜRO Arenguprogrammi (UNDP) raporteid inimarengu kohta Araabia riikides 2002., 2003. ja 2004. aastal;

- võttes arvesse komisjoni 21. mai 2003. aasta teatist pealkirjaga "Anda uus tõuge koostöös Euroopa partneritega inimõiguste ja demokratiseerimise valdkonnas elluviidavale Euroopa Liidu tegevusele" (KOM(2003)0294);

- võttes arvesse komisjoni 11. märtsi 2003. aasta teatist pealkirjaga "Laienenud Euroopa – Naabruspoliitika: uus raamistik suhetes ida- ja lõunanaabritega" (KOM(2003)0104);

- võttes arvesse komisjoni 12. aprilli 2005. aasta teatist "Euroopa - Vahemere piirkonna partnerluse kümnes aastapäev: tööprogramm viie järgneva aasta väljakutsetele vastamiseks" (KOM(2005)0139);

- võttes arvesse oma 28. aprilli 2005. aasta resolutsiooni inimõiguste aastaaruande kohta maailmas 2004. aastal ja Euroopa Liidu poliitika kohta inimõiguste valdkonnas [1];

- võttes arvesse Euroopa - Vahemere piirkonna parlamentaarse assamblee 15. märtsil 2005. aastal Kairos vastu võetud resolutsiooni majandus ja finantsküsimuste ning sotsiaalküsimuste ja hariduse kohta;

- võttes arvesse oma varasemaid resolutsioone Alžeeria kohta, eriti 10. oktoobri 2002. aasta resolutsiooni Alžeeriaga assotsiatsioonilepingu sõlmimise kohta [2];

- võttes arvesse kodukorra artikli 115 lõiget 5,

A. arvestades, et Euroopa Vahemere piirkonna partnerlus näeb eelkõige ette inimõiguste, põhivabaduste ja demokraatia põhimõtetel rajaneva rahu ja stabiilsuse vööndi loomise;

B. arvestades, et Euroopa Liidu ülesanne on edendada demokraatiat, head haldust ja õigusriigi põhimõtteid, samuti kaitsta kõiki inimõigusi;

C. tuletades meelde kohustusi, mille Alžeeria valitsus võttis Barcelona deklaratsiooni raames Euroopa Vahemere piirkonna konverentsil 27. ja 28. novembril 1995. aastal;

D. arvestades, et vastavalt eespool nimetatud assotsiatsioonilepingu artiklile 2 lähtutakse lepinguosaliste sise- ja välispoliitikas demokraatia põhimõtetest ja põhiõiguste austamisest ning see moodustab lepingu olulise osa;

E. tuletades meelde, et televisioon, raadio ja trükisektor on Alžeerias riigi monopol;

F. tundes muret seoses ajakirjandusvabadusega pärast 2001. aasta mais vastu võetud Alžeeria kriminaalkoodeksi reformi ja eelkõige sätete pärast, mis näevad ette suuri trahve ja vanglakaristusi laimamise eest;

G. arvestades, et praegu on käimas arvukad kohtuprotsessid ajakirjandust reguleerivate seaduste rikkumise asjus prantsuskeelsete eraõiguslike päevalehtede Le Matin, Liberté, Le soir d'Algérie ja El Watan ajakirjanike vastu, ning eelkõige tundes muret seoses Farid Alilatile, Fouad Boughanemile, Hakim Laâlamile, Abla Chérifile, Hassane Zerroukyle, Youssef Rezzougile, Yasmine Ferroukhile ka Hafnaoui Ghoulile mõistetud vanglakaristustega;

H. tuletades meelde, et ajalehe Le Matin direktorile Mohamed Benchicou'le mõisteti 14. juunil 2004. aastal valuutavahetust ja kapitali liikumist reguleeriva seaduse rikkumise eest kaks aastat vanglakaristust kinnises vanglas ning tema ajalehe suhtes algatati 2004. aasta juunis likvideerimismenetlus; arvestades, et Alžeeria kohtuvõimud lükkasid tema tervislikel põhjustel vabastamise taotluse 20. aprillil 2005. aastal tagasi, samas kui tema tervislik seisund on tõsiselt halvenenud; tuletades meelde ka ajakirjandusgrupi Er-raï Elâm direktori Ahmed Benaoumi süüdimõistmist ja kinnipidamist alates 28. juunist 2004. aastast;

I. arvestades, et siiani on jõus erakorralise seisukorra väljakuulutamine 9. veebruaril 1992. aastal, samuti kõik sellest tulenevad korraldused ja seadusandlikud tekstid;

J. arvestades, et pluralistliku teabe ja sõltumatu meedia tugevdamisele suunatud projekte Alžeerias rahastatakse praegu vastavalt Euroopa Demokraatia ja Inimõiguste Algatusele (EIDHR),

1. tervitab ELi-Alžeeria eespool nimetatud assotsiatsioonilepingu ratifitseerimist Alžeeria parlamendis ja loodab, et lepingu jõustumisel on võimalik alustada Alžeeriaga poliitilist dialoogi assotsiatsiooninõukogu kaudu;

2. rõhutab Euroopa - Vahemere piirkonna naabruspoliitika ja selle tegevuskavade tähtsust demokraatia, õigusriigi põhimõtete ja inimõiguste, eriti ajakirjandusvabaduse austamise tugevdamisel, mida tuleb nimetatud tegevuskavade väljatöötamisel tõsiselt arvesse võtta;

3. on seisukohal, et Alžeeria 2001. aasta mai kriminaalkoodeksi sätted, mis näevad ette vanglakaristusi presidendi, parlamendi või muude avaliku võimu institutsioonide või organite laimamise eest, takistavad Alžeerias ajakirjanikuna tegutsemist;

4. palub tungivalt Alžeeria ametivõime võtta vastu ja rakendada viivitamatult seadusandlikke meetmeid, mis tagavad põhiõiguste suurema austamise ja eriti ajakirjandusvabaduse täieliku austamise kooskõlas rahvusvaheliste kokkulepete ja paktidega, millega Alžeeria on ühinenud; nõuab sellega seoses ajakirjandust reguleerivate seaduste rikkumiste täielikku dekriminaliseerimist;

5. nõuab Alžeeria võimudelt nende ajakirjanike viivitamatut vabastamist, kellele on määratud vanglakaristus laimamise eest, samuti Alžeeria erameedia kohtuliku tagakiusamise lõpetamist arvamuse avaldamise eest ja Alžeeria erameedia vastaste kohtumenetluste lõpetamist;

6. on seisukohal, et erakorralise seisukorra tühistamine aitaks kaasa õigusriigi arengule ja assotsiatsioonilepingu artikli 2 sätete täitmisele;

7. palub nõukogul ja komisjonil rakendada selgeid mehhanisme artikli 2 täitmise regulaarseks hindamiseks kõikide assotsiatsioonilepingu osaliste ning Euroopa Parlamendi, Rahvusassamblee ja Alžeeria kodanikuühiskonna poolt;

8. palub eesistujariigil Suurbritannial kutsuda kokku ELi-Alžeeria assotsiatsiooninõukogu, et alustada poliitilist dialoogi Alžeeriaga, ning kanda ajakirjandusvabaduse küsimus selle kohtumise päevakorda;

9. palub komisjonil jätkata Alžeeria sõltumatu meedia tugevdamisele ja pluralistliku teabe arengule suunatud programmide edendamist EIDHR-i kaudu;

10. nõuab, et ajakirjandusvabaduse küsimust käsitletaks parlamentidevahelise delegatsiooni Magribi riikidega suhtlemiseks järgmisel koosolekul;

11. teeb presidendile ülesandeks edastada käesolev resolutsioon nõukogule, nõukogu peasekretäri ja ühise välis- ja julgeolekupoliitika kõrge esindaja Javier Solana isiklikule esindajale inimõiguste alal, komisjonile ning Alžeeria valitsusele ja Rahvusassambleele.

[1] Vastuvõetud tekstid, P6_TA(2005)0150.

[2] ELT C 279 E, 20.11.2003, lk 115.

--------------------------------------------------